Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 01.04.2025

**Αρ. Πρωτ.:** 375

ΠΡΟΣ: κ. Αλέξανδρο Βαρβέρη, Διοικητή e-ΕΦΚΑ

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με την ελλιπή ενημέρωση των Στελεχών του ΕΦΚΑ για την απασχόληση των συνταξιούχων λόγω αναπηρίας**»**

***Αξιότιμε κύριε Διοικητή,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Συνεχώς, γινόμαστε αποδέκτες διαμαρτυριών από άτομα με αναπηρία ή/και χρόνιες παθήσεις που ενώ λαμβάνουν σύνταξη λόγω αναπηρίας, δικαιούνται παράλληλα να αναλάβουν εργασία χωρίς διακοπή της σύνταξής τους και βρίσκουν εμπόδια από τα Στελέχη των Υπηρεσιών του ΕΦΚΑ.

Πιο συγκεκριμένα, καθημερινά, σε διάφορα υποκαταστήματα του ΕΦΚΑ ανά τη χώρα, απευθύνονται συνταξιούχοι λόγω αναπηρίας προκειμένου να ενημερωθούν για την διαδικασία που πρέπει να ακολουθήσουν ώστε να αναλάβουν εργασία χωρίς να διακοπεί η σύνταξή τους και αποθαρρύνονται από τα Στελέχη των τοπικών υποκαταστημάτων καθώς ενημερώνονται ότι θα διακοπεί η σύνταξή τους.

Ως αποτέλεσμα, άτομα με αναπηρία ή/και χρόνια πάθηση που από 1.1.2024 δικαιούνται να λαμβάνουν σύνταξη και παράλληλα να εργάζονται βάσει νομοθεσίας (άρθρο 114, Ν. 5078/2023), μένουν εκτός εργασίας προκειμένου να μην απωλέσουν το πενιχρό αλλά σταθερό μηνιαίο εισόδημά τους.

**Κύριε Διοικητή,**

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Σύμφωνα με το [3ο Δελτίο](https://paratiritirioanapirias.gr/el/results/publications/103/ba8ainoyn-ftwxeia-kai-koinwnikos-apokleismos-gia-ta-atoma-me-anaphria-xronies-hkai-spanies-pa8hseis) του [Παρατηρητηρίου Θεμάτων Αναπηρίας](https://paratiritirioanapirias.gr/el) της Ε.Σ.Α.μεΑ. «**Φτώχεια και ο Κοινωνικός Αποκλεισμός στα άτομα με αναπηρία, χρόνιες ή/και σπάνιες παθήσεις**», αποδεικνύεται για ακόμα μία φορά ότι τα άτομα με αναπηρία, χρόνιες ή/και σπάνιες παθήσεις αποτελούν μια πληθυσμιακή ομάδα που βιώνει με τον πλέον σκληρό τρόπο, τις επιπτώσεις μιας παρατεταμένης και πολύπλευρης κρίσης. Στο σημερινό δυσχερές για την κοινωνία πλαίσιο, πέραν τις οικονομικής κρίσης έχουν προστεθεί υγειονομικές, κλιματικές και ενεργειακές απειλές, που επιδρούν επίσης υπέρμετρα στο βιοτικό επίπεδο των ατόμων με αναπηρία, χρόνιες ή/και σπάνιες παθήσεις.

Με βάση όλα τα παραπάνω, απευθυνόμαστε σε εσάς και ζητάμε, στο πλαίσιο των αρμοδιοτήτων σας, την δρομολόγηση των απαιτούμενων ενεργειών ώστε **να λάβουν άμεσα ενημέρωση όλα τα Στελέχη των Υποκαταστημάτων του ΕΦΚΑ σχετικά με την δυνατότητα απασχόλησης των συνταξιούχων λόγω αναπηρίας χωρίς διακοπή της σύνταξής τους.**

Πιστεύοντας πως θα κατανοήσετε τη σοβαρότητα του εν λόγω θέματος, ευελπιστούμε στην άμεση και θετική ανταπόκρισή σας στο ως αίτημά μας και στην ενημέρωση της Συνομοσπονδίας για την εξέλιξη αυτού.

Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Εργασίας και Κοινωνικής Ασφάλισης, κ. Ν. Κεραμέως
* Γραφείο Υπουργού Επικρατείας,  κ. Α. Σκέρτσο
* Γραφείο Υφυπουργού Κοινωνικών Ασφαλίσεων, κ. Α. Ευθυμίου
* Γραφείο Γ.Γ. Κοινωνικών Ασφαλίσεων, κ. Κ. Τσαγκαρόπουλου
* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |